Document ID: 32001D0618

Title and Content:
Απόφαση της Επιτροπής της 23ης Ιουλίου 2001 για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα), για τα κριτήρια σχετικά με την παροχή στοιχείων γι' αυτή τη νόσο και για την κατάργηση των αποφάσεων 93/24/ΕΟΚ και 93/244/ΕΟΚ [κοινοποιηθείσα υπό τον αριθμό Ε(2001) 2236] (Κείμενο που παρουσιάζει ενδιαφέρον για τον ΕΟΧ) (2001/618/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 64/432/ΕΟΚ του Συμβουλίου(1), της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών, όπως τροποποιήθηκε και ενημερώθηκε τελευταία από την οδηγία 2000/20/ΕΚ(2), και ιδίως το άρθρο 8, το άρθρο 9 παράγραφος 2 και το άρθρο 10 παράγραφος 2, Εκτιμώντας τα ακόλουθα: (1) Η απόφαση 93/24/ΕΟΚ της Επιτροπής(3) θεσπίζει συμπληρωματικές εγγυήσεις όσον αφορά τη νόσο Aujeszky για τους χοίρους που προορίζονται για κράτη μέλη ή περιφέρειες απαλλαγμένες από τη νόσο. (2) Η απόφαση 93/244/ΕΟΚ της Επιτροπής(4) θεσπίζει συμπληρωματικές εγγυήσεις όσον αφορά τη νόσο Aujeszky (ψευδολύσσα) για χοίρους που προορίζονται για ορισμένες περιοχές της κοινοτικής επικράτειας όπου εφαρμόζονται εγκεκριμένα προγράμματα για την εξάλειψη αυτής της νόσου. (3) Το Διεθνές Γραφείο Επιζωοτιών είναι μία διεθνής οργάνωση που συστάθηκε στο πλαίσιο της συμφωνίας για την εφαρμογή των υγειονομικών και φυτοϋγειονομικών μέτρων σε εφαρμογή της GATT 1994 και είναι υπεύθυνο για τη θέσπιση διεθνών κανόνων για την υγεία των ζώων για τις εμπορικές συναλλαγές ζώων και ζωικών προϊόντων. Οι κανόνες αυτοί δημοσιεύονται στο Διεθνή Κώδικα Υγείας των Ζώων. (4) Το κεφάλαιο του Διεθνούς Κώδικα Υγείας των Ζώων για τη νόσο Aujeszky έχει τροποποιηθεί πρόσφατα σε σημαντικό βαθμό. (5) Είναι σκόπιμο να τροποποιηθούν οι συμπληρωματικές εγγυήσεις που απαιτούνται στο ενδοκοινοτικό εμπόριο χοίρων σε σχέση με τη νόσο Aujeszky για να διασφαλιστεί η συμμόρφωσή τους με τους διεθνείς κανόνες γι' αυτή τη νόσο καθώς και ο καλύτερος έλεγχος της νόσου στην Κοινότητα. (6) Πρέπει να θεσπιστούν κριτήρια για τα στοιχεία που πρέπει να παρέχονται από τα κράτη μέλη σχετικά με τη νόσο Aujeszky, σύμφωνα με το άρθρο 8 της οδηγίας 64/432/ΕΟΚ. (7) Για λόγους σαφήνειας, πρέπει να καταργηθούν οι αποφάσεις 93/24/ΕΟΚ και 93/244/ΕΟΚ και να θεσπιστεί μία ενιαία απόφαση σχετικά με την παροχή συμπληρωματικών εγγυήσεων στο ενδοκοινοτικό εμπόριο χοίρων όσον αφορά τη νόσο Aujeszky καθώς και για τα κριτήρια όσον αφορά τα στοιχεία που πρέπει να παρέχονται γι' αυτή τη νόσο. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται η αποστολή χοίρων που προορίζονται για εκτροφή ή παραγωγή με προορισμό κράτη μέλη ή περιφέρειές τους που είναι απαλλαγμένες από τη νόσο Aujeszky και προέρχονται από άλλα κράτη μέλη ή περιφέρειες τους τα οποία δεν απαριθμούνται στο παράρτημα Ι, με τους ακόλουθους όρους: α) η νόσος του Αυjeszky γνωστοποιείται υποχρεωτικά στο κράτος μέλος καταγωγής· β) στο κράτος μέλος ή στις περιφέρειες καταγωγής πρέπει να εφαρμόζεται ένα σχέδιο για τον έλεγχο και την εξάλειψη της νόσου του Aujeszky, το οποίο να πληροί κριτήρια που προβλέπονται στο άρθρο 9 παράγραφος 1 της οδηγίας 64/432/ΕΟΚ, υπό την εποπτεία της αρμόδιας αρχής. Πρέπει να εφαρμόζονται κατάλληλα μέτρα για τη μεταφορά και τη μετακίνηση χοίρων σύμφωνα με αυτό το σχέδιο με σκοπό την πρόληψη διάδοσης της νόσου μεταξύ εκμεταλλεύσεων με διαφορετικό καθεστώς· γ) όσον αφορά την εκμετάλλευση καταγωγής των χοίρων: - κατά τους τελευταίους δώδεκα μήνες, δεν πρέπει να έχουν καταγραφεί κλινικές, παθολογικές ή ορολογικές ενδείξεις της νόσου του Aujeszky στην εν λόγω εκμετάλλευση, - κατά τους τελευταίους δώδεκα μήνες δεν πρέπει να έχουν καταγραφεί κλινικές, παθολογικές ή ορολογικές ενδείξεις της νόσου του Aujeszky στις εκμεταλλεύσεις που βρίσκονται σε ακτίνα 5 km. γύρω από την εκμετάλλευση καταγωγής των χοίρων· ωστόσο, αυτή η διάταξη δεν εφαρμόζεται, αν σε αυτές τις εκμεταλλεύσεις εφαρμόζονται τακτικά μέτρα ελέγχου και εξάλειψης υπό την εποπτεία της αρμόδιας αρχής και σύμφωνα με το σχέδιο εξάλειψης που αναφέρεται στο στοιχείο β) και αν αυτά τα μέτρα παρεμπόδισαν αποτελεσματικά οποιαδήποτε διάδοση της νόσου στην εν λόγω εκμετάλλευση, - δεν πρέπει να έχει πραγματοποιηθεί για δώδεκα μήνες τουλάχιστον εμβολιασμός κατά της νόσου του Aujeszky, - οι χοίροι πρέπει να έχουν υποβληθεί δύο φορές τουλάχιστον σε απόσταση 4 μηνών τουλάχιστον σε ορολογικό έλεγχο για την παρουσία αντισώματος ADV-gE, ADV-gB ή ADV-gD ή όλου του ιού της νόσου του Aujeszky. Από τον έλεγχο αυτό πρέπει να αποδεικνύεται η απουσία της νόσου του Aujeszky και ότι οι εμβολιασμένοι χοίροι είναι απαλλαγμένοι από αντισώματα gE, - κατά τους τελευταίους δώδεκα μήνες, δεν πρέπει να έχουν εισαχθεί χοίροι από εκμεταλλεύσεις χαμηλότερου υγειονομικού καθεστώτος όσον αφορά τη νόσο του Aujeszky, εκτός αν έχουν υποβληθεί σε δοκιμές για τη νόσο του Aujeszky με αρνητικά αποτελέσματα· δ) οι χοίροι που πρόκειται να μετακινηθούν: - δεν πρέπει να έχουν υποστεί εμβολιασμό, - πρέπει να έχουν απομονωθεί σε εγκαταστάσεις εγκεκριμένες από την αρμόδια αρχή, επί 30 ημέρες πριν από τη μετακίνηση και κατά τρόπον ώστε να εμποδίζεται οποιοσδήποτε κίνδυνος μετάδοσης της νόσου σ' αυτούς τους χοίρους, - πρέπει να έχουν ζήσει εκ γενετής στην εκμετάλλευση καταγωγής ή σε εκμετάλλευση ισοδυνάμου καθεστώτος και να έχουν παραμείνει στην εκμετάλλευση καταγωγής τουλάχιστον: i) 30 μέρες, σε περίπτωση χοίρων που προορίζονται για κρεατοπαραγωγή, ii) 90 μέρες, σε περίπτωση χοίρων που προορίζονται για αναπαραγωγή, - πρέπει να έχουν υποβληθεί με αρνητικά αποτελέσματα σε δύο τουλάχιστον ορολογικές δοκιμές για ADV-gB ή ADV-gD ή για όλο τον ιό της νόσου του Aujeszky, σε απόσταση τουλάχιστον 30 ημερών μεταξύ κάθε δοκιμής. Ωστόσο, σε περίπτωση χοίρων ηλικίας κάτω των 4 μηνών, μπορεί να χρησιμοποιηθεί και η ορολογική δοκιμή για ADV-gE. Η δειγματοληψία για την τελευταία δοκιμή πρέπει να πραγματοποιείται μέσα σε 15 μέρες πριν από την αποστολή. Ο αριθμός των χοίρων που υποβάλλονται σε δοκιμή στη μονάδα απομόνωσης πρέπει να επαρκεί για να ανιχνεύεται: i) ποσοστό 2 % οροθετικότητας με δείκτη εμπιστοσύνης 95 % στη μονάδα απομόνωσης, σε περίπτωση χοίρων που προορίζονται για κρεατοπαραγωγή, ii) ποσοστό 0,1 % οροθετικότητας με δείκτη εμπιστοσύνης 95 % στη μονάδα απομόνωσης, σε περίπτωση χοίρων που προορίζονται για αναπαραγωγή. Εντούτοις, η πρώτη από τις δύο δοκιμές δεν είναι αναγκαία, εφόσον: i) στο πλαίσιο του σχεδίου που αναφέρεται στο στοιχείο β), έχει πραγματοποιηθεί στην εκμετάλλευση καταγωγής μεταξύ 45 και 170 ημερών πριν από την αποστολή μία ορολογική επιθεώρηση από την οποία προκύπτει η απουσία της νόσου του Aujeszky και ότι οι εμβολιασμένοι χοίροι είναι απαλλαγμένοι από αντισώματα gE και ii) οι χοίροι που πρόκειται να μετακινηθούν έχουν ζήσει εκ γενετής στην εκμετάλλευση καταγωγής, iii) κανένας χοίρος δεν έχει μεταφερθεί στην εκμετάλλευση καταγωγής ενώ οι χοίροι που πρόκειται να μετακινηθούν έχουν κρατηθεί σε απομόνωση. Άρθρο 2 Επιτρέπεται η αποστολή χοίρων για σφαγή που προορίζονται για κράτη μέλη ή περιφέρειες απαλλαγμένες από τη νόσο Aujeszky, τα οποία απαριθμούνται στο παράρτημα Ι και προέρχονται από άλλα κράτη μέλη ή περιφέρειες που δεν απαριθμούνται στο εν λόγω παράρτημα, με την προϋπόθεση ότι πληρούνται οι ακόλουθοι όροι: α) η νόσος Αυjeszky γνωστοποιείται υποχρεωτικά στο Κράτος μέλος καταγωγής· β) στο κράτος μέλος ή τις περιφέρειες καταγωγής των χοίρων εφαρμόζεται σχέδιο για τον έλεγχο και την εξάλειψη της νόσου του Aujeszky, το οποίο πληροί τα κριτήρια που καθορίζονται στο άρθρο 1 στοιχείο β)· γ) όλοι οι εν λόγω χοίροι πρέπει να μεταφέρονται απευθείας στο σφαγείο προορισμού και πρέπει: - είτε να προέρχονται από εκμετάλλευση η οποία πληροί τους όρους που καθορίζονται στο άρθρο 1 στοιχείο γ), είτε: - να έχουν εμβολιαστεί κατά της νόσου του Aujeszky τουλάχιστον 15 ημέρες πριν από την αποστολή τους και να προέρχονται από μία εκμετάλλευση καταγωγής όπου: i) στο πλαίσιο του σχεδίου που αναφέρεται στο στοιχείο β), κατά τους προηγούμενους δώδεκα μήνες, εφαρμόστηκαν τακτικά μέτρα παρακολούθησης και εξάλειψης της νόσου του Aujeszky υπό την εποπτεία της αρμόδιας αρχής, ii) έχουν παραμείνει επί τουλάχιστον 30 ημέρες πριν από την αποστολή και όπου δεν έχουν εντοπιστεί κλινικές ή παθολογικές ενδείξεις της νόσου κατά τη στιγμή της συμπλήρωσης του υγειονομικού πιστοποιητικού που αναφέρεται στο άρθρο 7, ή - να μην έχουν εμβολιασθεί και να προέρχονται από εκμετάλλευση όπου: i) στο πλαίσιο του σχεδίου αναφέρεται στο στοιχείο β), κατά τη διάρκεια των τελευταίων δώδεκα μηνών, εφαρμόστηκαν τακτικά μέτρα παρακολούθησης και εξάλειψης υπό την εποπτεία της αρμόδιας αρχής και, κατά τους 6 τελευταίους μήνες, δεν έχουν καταγραφεί κλινικές, παθολογικές ή ορολογικές ενδείξεις της νόσου του Aujeszky, ii) έχουν απαγορευθεί από την αρμόδια αρχή ο εμβολιασμός κατά της νόσου του Aujeszky και η εισαγωγή εμβολιασμένων χοίρων, εφόσον η εκμετάλλευση βρίσκεται στη διαδικασία της απόκτησης του ανώτατου καθεστώτος, όσον αφορά τη νόσο Aujeszky, σύμφωνα με το σχέδιο που αναφέρεται στο στοιχείο β), iii) έχουν ζήσει τουλάχιστον 90 ημέρες πριν από την αποστολή. Άρθρο 3 Οι χοίροι για αναπαραγωγή που προορίζονται για κράτη μέλη ή περιφέρειες που απαριθμούνται στο παράρτημα ΙΙ, όπου εφαρμόζεται προγράμματα εξάλειψης της νόσου του Aujeszky, πρέπει: α) ή να προέρχονται από κράτη μέλη ή περιφέρειες που απαριθμούνται στο παράρτημα Ι, ή β) να προέρχονται: - από κράτη μέλη ή περιφέρειες που απαριθμούνται στο παράρτημα ΙΙ και - μία εκμετάλλευση η οποία πληροί τις απαιτήσεις του άρθρου 1 στοιχείο γ)· ή γ) να πληρούν τους ακόλουθους όρους: - η νόσος του Aujeszky πρέπει να γνωστοποιείται υποχρεωτικά στο κράτος μέλος καταγωγής, - στα κράτη μέλη στην περιφέρεια καταγωγής πρέπει να εφαρμόζεται ένα σχέδιο για τον έλεγχο και την εξάλειψη της νόσου του Aujeszky, το οποίο πληροί τα κριτήρια που καθορίζονται στο άρθρο 1 στοιχείο β), - κατά τους προηγούμενους δώδεκα μήνες, δεν έχουν καταγραφεί στην εκμετάλλευση καταγωγής των εν λόγω χοίρων κλινικές, παθολογικές ή ορολογικές ενδείξεις της νόσου του Aujeszky, - οι χοίροι πρέπει να έχουν απομονωθεί σε εγκαταστάσεις εγκεκριμένες από την αρμόδια αρχή επί 30 μέρες πριν από τη μετακίνησή τους και είναι απομονωμένοι κατά τρόπον ώστε να μην υπάρχει κανένας κίνδυνος διάδοσης της νόσου του Aujeszky, - οι χοίροι πρέπει να έχουν υποβληθεί, με αρνητικά αποτελέσματα, σε ορολογική δοκιμή για την παρουσία αντισωμάτων gE. Η δειγματοληψία για την τελευταία δοκιμή πρέπει να πραγματοποιείται εντός 15 ημερών πριν από τη φόρτωση. Ο αριθμός των χοίρων που υποβάλλονται σε δοκιμές πρέπει να επαρκεί ώστε να ανιχνεύεται οροθετικότητα σε ποσοστό 2 % με δείκτη εμπιστοσύνης 95 % σ' αυτούς τους χοίρους, - οι χοίροι πρέπει να έχουν ζήσει εκ γενετής στην εκμετάλλευση καταγωγής ή σε μία εκμετάλλευση ισοδυνάμου καθεστώτος και να έχουν παραμείνει στην εκμετάλλευση καταγωγής επί 90 μέρες τουλάχιστον. Άρθρο 4 Οι χοίροι για κρεατοπαραγωγή που προορίζονται για κράτη μέλη ή περιφέρειες που απαριθμούνται στο παράρτημα ΙΙ, όπου εφαρμόζονται προγράμματα εξάλειψης της νόσου Aujeszky, πρέπει ή: α) να προέρχονται από κράτη μέλη ή περιφέρειες που απαριθμούνται στο παράρτημα Ι· ή β) να προέρχονται από: - κράτη μέλη ή περιφέρειες που απαριθμούνται στο παράρτημα ΙΙ και - μία εκμετάλλευση η οποία πληροί τις απαιτήσεις του άρθρου 1 στοιχείο γ)· ή γ) να πληρούν τους ακόλουθους όρους: - η νόσος Aujeszky πρέπει να γνωστοποιείται υποχρεωτικά στο κράτος μέλος καταγωγής, - στα κράτη μέλη ή περιφέρειες καταγωγής πρέπει να εφαρμόζεται ένα σχέδιο για τον έλεγχο και την εξάλειψη της νόσου του Aujeszky, το οποίο πληροί τα κριτήρια που καθορίζονται στο άρθρο 1 στοιχείο β), - κατά τους τελευταίους δώδεκα μήνες, δεν έχουν καταγραφεί στην εκμετάλλευση καταγωγής των εν λόγω χοίρων κλινικές, παθολογικές ή ορολογικές ενδείξεις της νόσου του Aujeszky, - έχει πραγματοποιηθεί στην εκμετάλλευση καταγωγής μεταξύ 45 και 170 ημερών πριν από την αποστολή ορολογικός έλεγχος για τη νόσο του Aujeszky από τον οποίο αποδεικνύεται η απουσία της και ότι οι εμβολιασμένοι χοίροι είναι απαλλαγμένοι από αντισώματα gE, - οι χοίροι πρέπει να έχουν ζήσει εκ γενετής στην εκμετάλλευση καταγωγής ή να έχουν παραμείνει σε τέτοιες εκμεταλλεύσεις επί 30 ημέρες τουλάχιστον μετά την εισαγωγή από μία εκμετάλλευση ισοδυνάμου καθεστώτος, όπου έχει πραγματοποιηθεί ορολογικός έλεγχος ισοδύναμη προς αυτή που αναφέρεται στην τέταρτη περίπτωση. Άρθρο 5 Οι ορολογικές δοκιμές που πραγματοποιούνται για τον έλεγχο ή την ανίχνευση της νόσου του Aujeszky σε χοίρους σύμφωνα με την παρούσα απόφαση πρέπει να πληρούν τους κανόνες που θεσπίζονται στο παράρτημα ΙΙΙ. Άρθρο 6 Με την επιφύλαξη του άρθρου 10 παράγραφος 3 της οδηγίας 64/432/ΕΟΚ, πρέπει να παρέχονται τουλάχιστον σε ετήσια βάση από κάθε κράτος μέλος και σύμφωνα με τα ενιαία κριτήρια που θεσπίζονται στο παράρτημα IV στοιχεία για την εμφάνιση της νόσου του Aujeszky στα οποία συμπεριλαμβάνονται λεπτομέρειες των προγραμμάτων ελέγχου και εξάλειψης που εφαρμόζονται στα κράτη μέλη που απαριθμούνται στο παράρτημα ΙΙ και στα άλλα κράτη μέλη ή περιφέρειες που δεν απαριθμούνται στο εν λόγω παράρτημα όπου εφαρμόζονται προγράμματα ελέγχου και εξάλειψης. Άρθρο 7 1. Με την επιφύλαξη των διατάξεων που θεσπίζονται στην κοινοτική νομοθεσία σχετικά με τα υγειονομικά πιστοποιητικά, για τους χοίρους που προορίζονται για κράτη μέλη ή περιφέρειες που απαριθμούνται στο παράρτημα Ι ή ΙΙ, ο επίσημος κτηνίατρος εξακριβώνει τα σημεία που απαριθμούνται κατωτέρω, προτού συμπληρώσει το μέρος Γ του υγειονομικού πιστοποιητικού που απαιτείται από την οδηγία 64/432/ΕΚ: α) το καθεστώς της εκμετάλλευσης και το κράτος μέλος ή την περιφέρεια καταγωγής των εν λόγω χοίρων όσον αφορά τη νόσο του Aujeszky· β) αν οι χοίροι δεν κατάγονται από ένα κράτος μέλος ή μία περιφέρεια απαλλαγμένη από τη νόσο, το καθεστώς της εκμετάλλευσης και το κράτος μέλος ή την περιφέρεια προορισμού των εν λόγω χοίρων, όσον αφορά τη νόσο του Aujeszky· γ) ότι τα εν λόγω ζώα πληρούν τους όρους που προβλέπονται στην παρούσα απόφαση. 2. Για τους χοίρους που προορίζονται για κράτη μέλη ή περιφέρειες που απαριθμούνται στο παράρτημα Ι ή ΙΙ, το τμήμα Γ παράγραφος 4 του υγειονομικού πιστοποιητικού που αναφέρεται στην παράγραφο 1 συμπληρώνεται ως εξής: α) στην πρώτη περίπτωση, μετά από τη λέξη "νόσος:" πρέπει να προστεθεί ο όρος "Aujeszky"· β) στη δεύτερη περίπτωση, πρέπει να γίνει αναφορά στην παρούσα απόφαση. Στην ίδια σειρά, πρέπει να αναφέρεται σε παρένθεση ο αριθμός του άρθρου της παρούσας απόφασης που εφαρμόζεται στους εν λόγω χοίρους. Άρθρο 8 Τα κράτη μέλη πρέπει να διασφαλίζουν ότι οι χοίροι που προορίζονται για κράτη μέλη ή περιφέρειες που απαριθμούνται στο παράρτημα Ι ή ΙΙ δεν έρχονται σε επαφή με χοίρους διαφορετικού ή άγνωστου καθεστώτος, όσον αφορά τη νόσο του Aujeszky, κατά τη διάρκεια της μεταφοράς ή της διαμετακόμισης. Άρθρο 9 Καταργούνται οι αποφάσεις 93/24/ΕΟΚ και 93/244/ΕΟΚ από την ημερομηνία που καθορίζεται στο άρθρο 10. Άρθρο 10 Η παρούσα απόφαση εφαρμόζεται από την 1η Ιουλίου 2002. Άρθρο 11 Η παρούσα απόφαση απευθύνεται στα κράτη μέλη. Βρυξέλλες, 23 Ιουλίου 2001

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
5962
3156
2450
5877

EuroVoc IDs (Expanded): 2442
5962
3156
2450
5877

Dataset Source: meu

Split: train